IBAN-nummer
IBAN-nummer, International Bank Account Number, bankkontonummer i henhold til en internationalt fastsat standard, som oprindeligt blev udarbejdet af Den Europæiske Komité for Banktransaktionsstandarder (ECBS), og hvis koordinering siden er overtaget af Det Europæiske Betalingsråd (EPC).
IBAN-nummeret opgives altid sammen med BIC-koden og benyttes ved betalinger til og fra udlandet.
Det er det kontoførende pengeinstitut, der tildeler den enkelte kontohaver sit IBAN-nummer, som altid fremgår af kontoudtoget, og som kan kontrolleres på mange bankers hjemmesider; man kan således let kontrollere et IBAN-nummer opgivet af en fremmed betalingsmodtager.
IBAN-nummeret er opbygget efter en international standard (ISO 13616) og kan have forskellig længde, dog maks. 34 karakterer.